《送赵彦修》
宋代·李吕

六月红尘如火烈，朝来一雨炎威歇。
渐看蘋末起凉颸，推上冰轮作清绝。
王孙叱驭欲何之，直向铨曹射佳阙。
天生良才必有用，岂应付与咐等埒。
几载低头丐祠禄，岁寒颇获固穷节。
傥逢佳士重荐论，平视朝绅可颃颉。
顾我幽居苦羞缩，却扫柴门学藏拙。
每向水边狎鸥鸟，未遑郊外习绵蕝。
君能脱略时从游，尝鼎一脔端可别。
临行尚作半日留，满泛青瓷话离别。
秋风若遇南飞鸿，好寄一声慰骚屑。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。